18/04/2013 | Administración LocalMunicipal
Santiago de Compostela
Urbanismo. Sección de Planeamento e Xestión
Anuncio de resolución de alegacións e aprobación definitiva do Regulamento da Policía Local de Santiago de Compostela

O Pleno da Corporación do Excmo. Concello de Santiago de Compostela, na sesión ordinariva que tivo lugar o día 21 de marzo de 2013, adoptou entre outros, o seguinte acordo: De conformidade co informe transcrito da técnico de administración xeral do Departamento de Tráfico, a proposta do concelleiro-delegado de Seguridade, Tráfico, Mobilidade, Grúa e ORA, do día 14 deste mes, e o dictame favorable da Comisión de Presidencia, Réxime interior, Facenda e Especial de Contas, adoptado en sesión do pasado día 18, o Pleno da Corporación acorda por 12 votos a favor, dos membros do grupo municipal popular, 8 en contra, dos membros do grupo municipal do PSdeG-PSOE e 3 abstencións, dos membros do grupo municipal do BNG: a) Estimar as alegacións presentadas por D. Vicente Antoni Faulime Latierro, en representación da sección sindical do SPPME-Galicia, e por D. Segundo Vicente Peste Sawadogo, en representación da sección sindical do CSIF do Concello de Santiago. b) Estimar parcialmente as alegacións formuladas polo grupo municipal socialista, e por D. Dieter Hans Abellas Criales, en representación da sección sindical da Confederación Intersindical Galega do Concello de Santiago, no senso indicado no informe transcrito do Departamento de Tráfico. c) Aprobar definitivamente o Regulamento da Policía Local de Santiago, coas modificacións, con respecto ó texto aprobado inicialmente, que se derivan da estimación total ou parcial das alegacións presentadas, e que afectan ós artigos 41.1, 43, 56, 66.1, e á introducción no texto dun anexo e dunha disposición adicional única. O texto aprobado definitivamente, que se publicará no Boletín Oficial da Provincia, é o seguinte: REGULAMENTO DO CORPO DE POLICÍA LOCAL DE SANTIAGO DE COMPOSTELA TÍTULO I CAPÍTULO I.–DISPOSICIÓNS XERAIS Artigo 1 O Corpo da Policía Local ten como misión a protección do libre exercicio dos dereitos e liberdades e contribuirá a garantir a seguridade cidadá e a consecuencia ao benestar social, cooperando con outros axentes sociais especialmente nos ámbitos preventivo, asistencial e de rehabilitación. Artigo 2 O Corpo da Policía Local é un instituto armado de natureza civil, con estrutura e organización xerarquizadas. A Policía Local intégrase nun corpo propio e único sen prexuízo das especialidades que poidan existir de acordo coas necesidades. Artigo 3 O alcalde ou alcaldesa exerce a superior autoridade da Policía Local, poderá exercer por si ou delegar as competencias previstas neste regulamento no membro da Corporación que considere, nos termos establecidos na lexislación aplicable. O mando inmediato e operativo da Policía Local corresponderá ao xefe do corpo. Artigo 4 Os membros pertencentes ao Corpo da Policía Local serán funcionarios de carreira e no exercicio das súas funcións terán a consideración de axentes da autoridade para todos os efectos. Artigo 5 1.–O ámbito de actuación da Policía Local estará constituído polo territorio do termo municipal. Non obstante, os seus membros poderán actuar fóra del cando sexan requiridos pola autoridade competente en situacións de emerxencia e coa autorización previa do alcalde ou alcaldesa ou do concelleiro/a delegado/a. Nestes supostos, actuarán baixo a dependencia do alcaldeou alcaldesa do concello que os require e baxio o mandato do xefe do corpo de policía dese concello; sen perxuizo das tarefas de coordinación que correspondan consellería competente en materia de coordinación de policías locais e emerxencia.2.–Cando exerzan funcións de protección de autoridades da Corporación, poderán actuar fóra do termo municipal segundo o disposto na lexislación vixente.3.–Eventualmente, cando pola insuficiencia temporal dos servizos fose necesario reforzar o cadro de persoal do Corpo da Policía, o alcalde ou alcaldesa o no seu caso o concelleiro/a delegado/a, poderá chegar a acordos con outros concellos para que membros da policía destes poidan actuar no ámbito territorial do concello, por tempo determinado e, se fose preciso, en réxime de comisión de servizos aceptado voluntariamente polos funcionarios.4.–Para os efectos previstos nos apartados anteriores, poderá instarse a colaboración da consellería competente en materia de seguridade á que, en todo caso, se dará conta dos acordos adoptados polo Concello para a súa inscrición no Rexistro de policías locais de Galicia. Artigo 6 Con caracter xeral, os servizos de seguridade publica de competencia municipal que impliquen exercicio de autoridade serán desempenados por funcionarios da Policía Local para maior garantía de obxectividade, imparcialidade e independencia no exercicio das súas funcións. Porén, o Concello poderá crear, por acordo do Pleno da Corporación, corpos de funcionarios para o exercicio exclusivo das funcións contidas no parágrafo b) do artigo 53 da Lei orgánica 2/86, do 13 de marzo de forzas e corpos de seguridade, nomeadamente ordenar, sinalizar e dirixir o tráfico no casco urbano, de acordo co establecido nas normas de circulación. Os axentes de mobilidade no exercicio destas funcións terán a consideración de axentes da autoridade. Artigo 7 Son principios básicos da actuación dos membros do Corpo da Policía Local, de acordo co artigo 5 da Lei orgánica 2/1986, os seguintes: 1. Adecuación ao ordenamento xurídico vixente. Especialmente: a) Exercer a súa función con absoluto respecto á Constitución, ao Estatuto de autonomía e ao resto do ordenamento xurídico. b) Actuar no cumprimento das súas funcións con absoluta neutralidade política e imparcialidade e, en consecuencia, sen discriminación ningunha por razón de raza, etnia, nacionalidade, ideoloxía, relixión ou crenzas persoais, opinión, sexo, orientación sexual, lingua, lugar de veciñanza, lugar de nacemento ou calquera outra condición ou circunstancia persoal ou social. c) Actuar con integridade e dignidade. En particular, deberán absterse de todo acto de corrupción e opoñerse a el resoltamente. d) Suxeitarase na súa actuación profesional aos principios de xerarquía e subordinación. En ningún caso, a obediencia debida amparara ordes que entrañen a execución de actos que manifestamente constitúan delito ou sexan contrarios á Constitución e ás leis. e) Colaborar coa Administración de Xustiza e auxiliala nos termos establecidos na lei.2. Relacións coa comunidade. Singularmente: a) Impedir no exercicio da súa actuación profesional calquera práctica abusiva, arbitraria ou discriminatoria que supoña violencia física ou moral, con especial atención ás derivadas das desigualdades por razón de xénero. b) Observar en todo momento un trato correcto e esmerado nas súas relacións coa cidadanía, á que procurarán auxiliar e protexer sempre que as circunstancias o aconsellen ou sexan requiridos para facelo, en especial en todos os supostos e manifestacións de violencia de xénero, proporcionando cumprida información, tan ampla como sexa posible, sobre as causas e finalidade das actuacións. c) No exercicio das súas funcións deberán actuar coa decisión necesaria e sen demora, cando disto dependa evitar un dano grave, inmediato e irreparable, rexéndose ao facelo polos principios de congruencia, oportunidade e proporcionalidade na utilización dos medios ao seu alcance. d) Usar armas soamente en situacións en que exista un risco racionalmente grave para a súa vida, a súa integridade física ou as de terceiras persoas, ou naquelas circunstancias que poidan supoñer un grave risco para a seguridade cidadá consonte os principios a que se refire o parágrafo anterior.2. Tratamento de detidos. Especialmente: a) Os membros do Corpo da Policía Local deberanse identificar debidamente como tales no momento de efectuar unha detención. b) Velarán pola vida e integridade física das persoas detidas ou que se atopen baixo a súa custodia, respectando os seus dereitos, a súa honra e a súa dignidade. c) Darán cumprimento e observarán coa debida dilixencia os tramites, prazos e requisitos esixidos polo ordenamento xurídico cando se proceda á detención dunha persoa.4. Dedicación profesional. No cumprimento das súas funcións, deberan intervir sempre, en calquera tempo e lugar, estean ou non de servizo, en defensa da lei e da seguridade cidadá. 5. Segredo profesional. Deberán gardar rigoroso segredo respecto a todas as informacións que coñezan por razón ou con ocasión do desempeno das súas funcións. Non estarán obrigados a revelar as fontes de información salvo que o impoña o exercicio das súas funcións ou as disposicións legais.6. Responsabilidade. Son responsables persoal e directamente dos actos que na súa actuación profesional leven a cabo infrinxindo ou vulnerando as normas legais ou regulamentarias e os principios enunciados anteriormente, sen prexuízo da responsabilidade patrimonial que poida corresponder á Administración publica. CAPÍTULO II.–DAS FUNCIÓNS DA POLICÍA LOCAL Artigo 8 O Corpo da Policía Local debera exercer as funcións que se establecen no artigo 53 da Lei orgánica de forzas e corpos de seguridade, as que se deriven da Lei reguladora das bases do réxime local e cantas puideran establecer outras disposicións que sexan de aplicación. Artigo 9 Serán funcións do Corpo da Policía Local as seguintes: 1. Protexer ás autoridades da Corporación municipal e vixiar ou custodiar os edificios, monumentos, parques e xardíns e instalacións de todo tipo que constitúen o patrimonio municipal.2. Ordenar, regular, sinalizar, denunciar infraccións e dirixir o tráfico no ámbito da súa competencia, nas vías urbanas de titularidade municipal así como naquelas cuxa competencia fose cedida ao Concello 3. Instruír atestados por accidentes de circulación dentro do ámbito de competencia sinalado.4. A retirada de vehículos nas vías urbanas de titularidade municipal e naquelas cuxa competencia fose cedida ao Concello e o seu posterior depósito, nos casos e condicións que se determinen regulamentariamente.5. Policía administrativa, no relativo ás ordenanzas, bandos e demais disposicións municipais dentro do ámbito da súa competencia.6. Participar e cooperar nos actos de representación corporativa.7. Participar nas funcións da Policía Xudicial na forma establecida na normativa vixente e nos acordos ou convenios que se asinen para o desenvolvemento desta función.8. Prestar auxilio nos casos de accidente, catástrofe ou calamidade publica, participando na forma prevista nas leis na execución dos plans de protección civil.9. Efectuar dilixencias de prevención e cantas actuacións tendan a evitar a comisión de actos delituosos no marco de colaboración establecido nas xuntas de seguridade.10. Vixiar os espazos públicos e colaborar coas restantes forzas e corpos de seguridade do Estado e coa Policía de Galicia na protección das manifestacións e no mantemento da orde en grandes concentracións humanas, cando sexan requiridos para isto.11. Cooperar na resolución dos conflitos privados cando sexan requiridos para facelo.12. Calquera outra función en materia de seguridade pública que, de acordo coa lexislación vixente, lles sexan encomendada. Artigo 10 As actuacións que practique o Corpo da Policía Local no exercicio das funcións incluídas nos apartados 3 e 8 do artigo anterior deberán ser comunicadas ás forzas e corpos de seguridade do Estado e á Policía de Galicia, segundo corresponda, consonte a lexislación orgánica de fozas e corpos de seguridade. Artigo 11 En virtude de convenio entre a Xunta de Galicia e o Concello, no marco das competencias da Policía de Galicia, o Corpo da Policía Local tamén poderá exercer, dentro do termo municipal, as seguintes funcións: a) Velar polo cumprimento das disposicións e ordes singulares ditadas polos órganos da comunidade autónoma, con especial atención ás materias relativas á protección do menor, do medio ambiente, da saúde e da muller, sobre todo no ámbito da violencia de xénero. b) As de vixilancia e protección de persoas, órganos, edificios, establecementos e dependencias da Comunidade Autónoma e dos seus entes instrumentais, garantindo o normal funcionamento das instalacións e a seguridade dos usuarios dos servizos. c) A inspección das actividades sometidas á ordenación e disciplina da Comunidade Autónoma, denunciando toda actividade ilícita. d) O uso da coacción para a execución forzosa dos actos e disposicións da propia Comunidade Autónoma. TÍTULO II.–NORMAS BÁSICAS DE ESTRUTURA, ORGANIZACIÓN E FUNCIONAMENTO CAPÍTULO I.–NORMAS BÁSICAS DE ESTRUTURA E ORGANIZACIÓN Artigo 12 É competencia municipal organizar o Corpo da Policía Local, respectando as normas e principios básicos que se establecen neste regulamento. Artigo 13 1. O Corpo da Policía Local estrutúrase xerarquicamente nas seguintes escalas e categorías: a) Escala superior, que comprende a categoría de superintendente. Esta praza non é obrigatoria, porén poderá crearse se así se considera. b) Escala técnica, que comprende as categorías de intendente principal e intendente. c) Escala executiva, que comprende as categorías de inspector principal e inspector. d) Escala básica, que comprende a categoría de oficial e policía.2. Cada escala corresponde cos seguintes grupos de clasificación: a) As escalas superior e técnica, subgrupo A1. b) A escala executiva, subgrupo A2. c) A escala básica, subgrupo C1. Non poderá haber na estrutura de cada escala tres ou máis postos da mesma categoría sen que exista a inmediata superior, aínda que esta estea composta por un só integrante.3. A titulación exixible para cada grupo será a establecida na lexislación xeral sobre función pública.4.–Para o establecemento dunha categoría superior será necesaria a preexistencia de todas as categorías inmediatamente inferiores. Artigo 14 1. Sen prexuízo doutras funcións que se lles atribúan, de acordo coas disposicións vixentes, corresponderalles aos funcionarios de cada escala, con carácter xeral, as seguintes: a) Escala superior: a organización, dirección, coordinación e supervisión das distintas unidades e servizos do corpo. b) Escala técnica: a responsabilidade inmediata na planificación e execución dos servizos. c) Escala executiva: o mando operativo e a supervisión das tarefas executivas das unidades ao seu cargo. d) Escala básica: o cumprimento das funcións policiais propias do servizo. A realización de funcións planificadas polos seus superiores.2. Corresponderanlle, en todo caso, ao xefe do corpo as funcións atribuídas á escala superior, e en concreto aquelas relacionadas no artigo 16 desta norma Artigo 15 1. Por acordo do Pleno da Corporación poderá crearse a subescala facultativa, á cal lle corresponderá desempeñar tarefas de cobertura e apoio ás funcións policiais nas especialidades que se consideren oportunas, segundo as súas peculiaridades propias de organización e funcionamento.2. O acceso ás distintas escalas e categorías do Corpo da Policía Local realizarase polos sistemas de quenda libre, promoción interna ou mobilidade, segundo os casos e ao abeiro do disposto no Decreto 243/2008, do 16 de outubro.3. O ingreso inicial no Corpos da Policía Local efectuarase á categoría de policía pola quenda libre e polo procedemento de oposición, de acordo co artigo 35 da Lei 4/2007, agás no caso de mobilidade horizontal desde outros corpos que será polo procedemento de concurso de méritos, recollido no Decreto 243/2008, do 16 de outubro. Os aspirantes, ademais do cumprimento dos requisitos legalmente esixibles para tomar parte no proceso selectivo, unha vez que superen a oposición seguirán un curso na Academia Galega de Seguridade Pública, coa duración e contido que determina o Decreto 243/2008, do 16 de outubro, polo que se desenvolve a Lei 4/2007 e demais normativa aplicable e que, en todo caso, terá por obxecto o coñecemento da estrutura, funcións e réxime estatutario dos corpos de Policía Local da Comunidade Autónoma de Galicia, así como a adecuación dos coñecementos propios da especialidade de que se trate ás necesidades da función policial.4. Sen prexuízo do disposto no parágrafo anterior, en cada convocatoria reservarase ata un 25 por cento das prazas convocadas para a súa provisión polo sistema de concurso-oposición entre os membros dos corpos da Policía Local de Galicia, sempre que conten coa titulación necesaria e cunha experiencia de polo menos cinco anos no exercicio da función policial. Neste caso, os aspirantes que superen o concurso-oposición seguirán un curso na Academia Galega de Seguridade Pública, coa duración e contido que regulamentariamente se determine e que, en todo caso, terá por obxecto a adecuación dos coñecementos propios da especialidade de que se trate ás necesidades da función policial. Artigo 16 1. O nomeamento do/a xefe do Corpo da Policía local será efectuado polo alcalde ou alcaldesa polo sistema de libre designación, de acordo cos principios de igualdade, mérito e capacidade, tras a convocatoria pública en que poderán participar funcionarios de carreira que teñan a máxima categoría do cadro de persoal do Corpo da Policía do Concello, ou entre funcionarios de carreira dos corpos de policía local doutros concellos da Comunidade Autónoma de Galicia ou da Policía de Galicia, sempre e cando pertenzan a unha categoría igual á da praza que se vai cubrir e cumpran os requisitos do posto de traballo.2. O posto de xefatura exerce a máxima responsabilidade na Policía Local e ten o mando inmediato sobre todas as unidades, seccións e servizos en que se organiza baixo a superior autoridade do alcalde ou alcaldesa ou do concelleiro/a en quen delegue.3. Correspóndelle ao xefe do corpo: a) Transformar en ordes concretas as directrices recibidas do alcalde ou alcaldesa e do concelleiro/a delegado/a da Policía Local. b) Dirixir, coordinar e supervisar os servizos operativos do corpo, así como as actividades administrativas relacionadas directamente coas súas funcións, para asegurar a súa eficacia. c) Avaliar as necesidades de recursos humanos e materiais e formular as correspondentes propostas. d) Informar ao alcalde ou alcaldesa ou ao concelleiro/a delegado/a do funcionamento do servizo e do cumprimento dos obxectivos e ordes recibidas. e) Cumprir calquera outra función que lle atribúa este regulamento.4. Nos casos de ausencia ou enfermidade do funcionario titular, O alcalde ou alcaldesa poderao substituír por outro funcionario do Corpo da mesma categoría ou, se non o hai, da inmediata inferior, atendendo os criterios de mérito e capacidade. Esta substitución será sempre temporal.5. En caso de vacante, o alcalde ou alcaldesa cubrirá o posto de forma inmediata polo procedemento anterior e, en todo caso, no prazo máximo de doce meses publicará a convocatoria pública do posto. Artigo 17 1. Correspóndelle ao Pleno da Corporación a aprobación do cadro de persoal do Corpo da Policía Local, no que se integrarán todas as prazas correspondentes a cada escala e categoría previstas nesta norma coa determinación dos niveis respectivos.2. A aprobación do cadro de persoal seralle comunicada á consellaría competente en materia de seguridade. Artigo 18 1. O Corpo da Policía Local de Santiago de Compostela organízase en unidades: a) Xefatura b) Unidade operativa c) Unidade de réxime interior d) Unidade de coordinación e) Tamén se poderán crear, entre outras, unidades de policía de barrio e de policía xudicial, aténdose ao disposto na Lei de forzas e corpos de seguridade e ao Regulamento da Policía Xudicial.2. As unidades organizaranse internamente, á súa vez, en seccións, equipos e grupos, segundo a amplitude e necesidades de cada unha. a) Xefatura b) Unidade operativa, con tres seccións: – Sección territorial – Sección central – Sección de servizos especiais. c) Unidade de réxime interior d) Unidade de coordinación 3. As unidades estarán mandadas por inspectores principais ou inspectores, as seccións estarán mandadas por inspectores e os grupos e equipos por inspectores ou oficiais.4. Nos casos de ausencia ou enfermidade do funcionario titular ou de vacancia no posto, o alcalde ou alcaldesa poderao substituír por outro funcionario do Corpo da mesma categoría ou, se non o hai, da inmediata inferior, atendendo os criterios de mérito e capacidade. Esta substitución será sempre temporal. Artigo 19 A organización das diferentes unidades será responsabilidade da xefatura do corpo, a quen corresponde establecer o número de integrantes de cada unha, de acordo coas necesidades do servizo e as prioridades establecidas pola Alcaldía, así como designar o persoal que as integre consonte as condicións que se establezan. Os funcionarios do Corpo da Policía Local, como todos os funcionarios municipais, teñen asegurado o seu dereito ao cargo, sen prexuízo da súa adscrición a uns ou outros postos de traballo, neste senso pertencer a unha ou outra unidade ou sección non implicara destino fixo nela. Artigo 20 A provisión de vacantes e destinos nas distintas unidades do corpo, así como as condicións requiridas para o seu desempeno e o baremo que se utilice faranse públicos no taboleiro de anuncios para xeral coñecemento dos compoñentes do corpo interesados en optar a elas. Os postos de servizo nas diferentes categorías proveranse de acordo cos principios de igualdade, capacidade, mérito e antigüidade. Artigo 21 O Pleno da Corporación poderá crear unha Escola de Seguridade Pública e Protección Civil, que terá como función a elaboración, programación e desenvolvemento dos criterios de selección, formación e perfeccionamento dos membros dos servizos de Seguridade Publica e Protección Civil do Concello de Santiago. Poderá impartir, ademais dos cursos selectivos de formación básica para funcionarios en prácticas, cursos de aptitude para ascensos e cursos de especialización e reciclaxe. Estará rexida por un consello reitor formado polo alcalde ou alcaldesa, como presidente, e como vogais os concelleiro/as delegado/as das áreas de protección cidadá e educación, os xefes da Policía Local e do Servizo Municipal de Extinción de Incendios, o director da escola, un técnico municipal designado pola Alcaldía e dous funcionarios municipais en representación do persoal, designados polas seccións sindicais ou pola Xunta de Persoal. Actuará como secretario o da Corporación ou o funcionario municipal no que delegue. Terá autonomía funcional e un regulamento propio, que será aprobado polo Pleno do Concello. Os cursos antes mencionados poderanse substituír por cursos organizados ou concertados en escolas publicas e oficiais, como a Academia Galega de Seguridade Pública, a Escola Galega de Administración Pública ou outras escolas e institucións públicas debidamente recoñecidas. CAPÍTULO II.–NORMAS BÁSICAS DE FUNCIONAMENTO Artigo 22 1. Sen prexuízo das funcións sinaladas no artigo 14 deste regulamento, a Policía Local exercerá primordialmente funcións de prevención, impedindo coa súa presenza uniformada a comisión de feitos delituosos.2. A actuación policial basearase na: a) Acomodación ás directrices e obxectivos decididos polo municipio. b) Polivalencia no exercicio das súas funcións. c) Autonomía e responsabilidade no exercicio das funcións, xa se exerzan de forma individual ou en parella policial. d) Transparencia na prestación do servizo, dando conta aos superiores xerárquicos das actuacións policiais e dos resultados dos dispositivos que se establezan. Artigo 23 1. O servizo da Policía Local estará coordinado cos restantes servizos municipais e cos doutras institucións. Existirá unha mutua coordinación e información recíproca entre a Policía Local e as demais forzas e corpos de seguridade na elaboración dos plans e actividades de seguridade conxunta no marco da Xunta Local de Seguridade.2. En materia de coordinación da actuación das distintas policías locais de Galicia estarase ao disposto nos artigos 12 e seguintes da Lei 4/2007, do 20 de abril, de coordinación de policías locais de Galicia.3. O servizo da Policía Local funcionará as vintecatro horas do día e abranguerá a totalidade do territorio municipal.4. O Concello, por proposta do/a xefe do corpo, elaborará un esquema organizativo do corpo policial, con indicación dos cometidos e medios asignados, respectando os principios organizativos fixados anteriormente. Artigo 24 Nas distintas unidades do corpo distribuiranse as funcións entre os distintos empregos e compoñentes de tal xeito que en todo momento exista un único responsable diante da xefatura. As substitucións accidentais, salvo resolución expresa en contra, corresponde exercelas ao compoñente do corpo máis antigo da categoría inmediata inferior. Artigo 25 A Policía Local, como corpo xerarquizado, utilizará sempre, para calquera asunto que afecte ao servizo, o conduto regulamentario da maneira seguinte: 1. Calquera compoñente do corpo poderá dirixir informe, pedimento ou queixa a calquera superior xerárquico, incluída a Alcaldía.2. O informe, pedimento ou queixa deberá realizalo a través dos seus inmediatos superiores xerárquicos.3. Todo membro do corpo que realice un informe, pedimento ou queixa a un superior xerárquico poderá facelo por duplicado, quedando unha copia selada no seu poder.4. O anterior enténdese sen prexuízo dos dereitos e competencias que correspondan aos representantes sindicais membros do Corpo da Policía Local no exercicio das súas funcións. Artigo 26 Corresponde aos policía o exacto cumprimento das funcións xenéricas que se lles encomenda neste regulamento, así como as específicas do destino concreto que desempeñen, cumprindo puntualmente as ordes dos seus superiores xerárquicos orientadas a esta finalidade. Artigo 27 1. Aquelas ordes que pola súa complexidade, importancia, problemática realización ou calquera motivo análogo poidan orixinar malentendidos ou situacións conflitivas, segundo a valoración do mando, e cando a urxencia dos servizos o permita, serán cursadas por escrito.2. Se un subordinado crera que algunha orde pode ser obxecto de especial responsabilidade poderá solicitar que se lle dea por escrito. Artigo 28 No servizo, os funcionarios do Corpo da Policía Local con mando asumirán sempre o posto de maior responsabilidade e perigo, de habelo, velando para que todo o persoal ás súas ordes observe o cumprimento dos seus deberes. Instruirán aos seus subordinados teórica e practicamente, poñéndolles de manifesto que a observancia das disposicións se debe practicar por propio convencemento e serán exemplo de puntualidade, disciplina, austeridade e corrección en todos os seus actos. TÍTULO III.–DO PERSOAL DA POLICÍA LOCAL. RÉXIME ESTATUTARIO CAPÍTULO I.–DISPOSICIÓNS XERAIS Artigo 29 O réxime estatutario dos membros do Corpo da Policía Local estará constituído polos preceptos contidos na Lei orgánica de forzas e corpos de seguridade que lles sexan aplicables, polas disposicións deste regulamento, polas normas do réxime local, polas disposicións ditadas para este efecto pola Comunidade Autónoma, polo Estatuto básico do emprego público e demais normas que lles resulten de aplicación. Artigo 30 1.–Consonte o disposto nos artigos 47 da Lei 4/2007, do 20 de abril, de coordinación de policías locais, os membros do corpos da policía local teñen os dereitos e os deberes que lles corresponden como funcionarios do Concello de Santiago de Compostela no marco da especificidade da súa función, de acordo coa lexislación vixente.2. O Concello outorgaralles a consideración social debida á súa xerarquía e á dignidade do servizo policial, protexerá aos seus funcionarios no exercicio das súas funcións e garantirá o cumprimento dos dereitos recollidos nos artigos 48 a 59 da Lei 4/2007, do 20 de abril, de coordinación de policías locais. CAPÍTULO II.–RECOÑECEMENTOS MÉDICOS PERIÓDICOS PARA A VIXILANCIA DA SAÚDE E DEBER DE RESIDENCIA Artigo 31 1. A vixilancia da saúde estará sometida a protocolos específicos ou a outros medios existentes con respecto aos factores de risco aos cales se estea exposto.2. Os exames de saúde realizaranse consonte os criterios recollidos no Decreto 243/2008 do 16 de outubro polo que se desenvolve dita Lei 4/2007, do 20 de abril, de coordinación de policías locais, modificado polo Decreto 77/2010, do 29 de abril, ou norma que os substitúa. Artigo 32 1. Os membros do Corpo da Policía Local poderán residir fóra da localidade onde traballan, exceptuados os casos en que por razóns do servizo sexa necesario o deber de residencia na propia localidade.2. Sen prexuízo do anterior, a localidade onde residan non poderá distar máis de 100 quilómetros respecto á localidade de destino.3. Non obstante, e con carácter excepcional, a Xunta de Goberno Local poderá autorizar unha distancia superior á establecida no punto anterior, en función do tipo de traballo, do número de efectivos, das quendas establecidas e das características das vías de comunicación. TÍTULO IV CAPÍTULO I.–INGRESO, PROMOCIÓN E MOBILIDADE Artigo 33 1. A convocatoria das probas de acceso aos diferentes empregos que compoñen as escalas do Corpo da Policía Local será realizada polo Concello logo da oferta de emprego público para cubrir as vacantes.2. As convocatorias rexeranse polos principios de igualdade, publicidade, mérito e capacidade.3. O sistema de acceso, selección, ingreso, promoción, mobilidade e formación dos funcionarios do Corpo da Policía Local e vixiantes municipais rexerase polo establecido na Lei 4/2007, do 20 de abril, de coordinación de policías locais e no Decreto 243/2008, do 16 de outubro, polo que se desenvolve a dita lei, modificado polo Decreto 77/2010, do 29 de abril, ou normas que os substitúan.4. As probas de selección, temarios e baremos de méritos para o ingresos, promoción interna e mobilidade no Corpo da Policía Local, regularanse polo establecido na Orde do 28 de xaneiro de 2009, ou na norma que a substitúa. Artigo 34 1. Consonte o disposto no artigo 26.1 da Lei 4/2007, o Pleno da Corporación poderá crear a subescala facultativa co fin de reforzar o Corpo da Policía Local, ao cal lle corresponderá desempeñar tarefas de cobertura e apoio ás funcións policiais nas especialidades que se consideren oportunas segundo as peculiaridade propias da súa organización e funcionamento.2. Os/as integrantes da subescala facultativa serán persoal funcionario de carreira do Concello e cubriran prazas de técnicos ou especialistas de distinto rango, nivel de titulación e especialización.3. A determinación do número de prazas, o acceso a elas, os requisitos de titulación, as probas da oposición, a selección, ingreso, promoción, mobilidade e formación deste funcionariado da subescala facultativa rexerase polas determinacións contidas na Lei 4/2007, do 20 de abril, de coordinación de policías locais e no Decreto 243/2008, do 16 de outubro, polo que se desenvolve a dita lei, modificado polo Decreto 77/2010, do 29 de abril, ou normas que os substitúan. CAPÍTULO II.–PREMIOS E DISTINCIÓNS Artigo 35 1. Os membros do Corpo da Policía Local poderán ser premiados, distinguidos, felicitados ou condecorados polos actos de especial transcendencia e mérito realizados na prestación do servizo, así como polo mantemento durante a vida profesional dunha conduta exemplar.2. As mencións honoríficas sinaladas no parágrafo anterior constituirán mérito destacado na fase de concurso para os ascensos e faranse constar nos expedientes persoais. Artigo 36 A felicitación, pública ou privada, faraa o alcalde ou alcaldesa, por propia iniciativa ou por proposta do concelleiro/a delegado/a ou do/a xefe do corpo, a aqueles membros do corpo que se distingan durante a prestación do servizo ou teñan unha actuación destacada ou especialmente meritoria. Artigo 37 Serán recompensados co galón de méritos aqueles compoñentes do corpo que se distingan especialmente polas súas virtudes profesionais e humanas. O galón de méritos consistirá nun galón prateado rectangular colocado na manga esquerda. Artigo 38 A concesión da medalla de servizos distinguidos do Corpo da Policía Local de Santiago de Compostela outorgarase a aqueles compoñentes do corpo que se distingan na realización dalgún acto heroico ou xeneroso, con grave risco para a súa vida. Artigo 39 A concesión da medalla do Corpo da Policía Local de Santiago de Compostela, outorgarase polo mantemento durante a vida profesional dunha conduta exemplar ou polos méritos contraídos ao longo dun período de tempo; poderán ser distinguidas con esta condecoración persoas físicas ou xurídicas que non pertenzan ao Corpo da Policía Local. A medalla do Corpo da Policía Local de Santiago de Compostela só poderá ser concedida unha vez ao mesmo funcionario. Artigo 40 A medalla de permanencia entregarase anualmente aos policías locais, calquera que sexa a súa categoría, cando cumpran trinta anos de servizo no corpo e teñan unha traxectoria profesional excepcional, sen que consten antecedentes desfavorables no seu expediente persoal ou pendentes de cancelar. Artigo 41 1. O procedemento para a concesión dos distintos premios e distincións iniciarase de oficio. As propostas serán formuladas pola Xefatura do Corpo e serán sometidas á valoración e informe da Comisión de Valoración que para este efecto se creará e que estará formada polo/a xefe da Policía Local, os titulares de cada unha das unidades operativas do corpo, o/a director/a de área, un funcionario/a designado polo Departamento de Persoal, que exercerá as funcións de secretario/a con voz e sen voto, sendo o seu presidente o/a director/a de área. A Comisión de Valoración formalizará a correspondente proposta que será elevada ao alcalde ou alcaldesa ou ao concelleiro/a delegado/a que, se así o considera, poderá solicitar as aclaracións e datos que considere procedentes en relación coa proposta presentada. A proposta será elevada ó Pleno da Corporación quen outorgará os premios ou distincións correspondentes. O prazo máximo de duración do procedemento de concesión será de tres meses, entendéndose denegatoria a falta de resolución, comunicación e notificación expresa.2. Non terán carácter acumulativo para a concesión das distintas distincións aqueles actos xa considerados con anterioridade para o outorgamento doutras distincións. Porén, as circunstancias xa coñecidas e non consideradas para a concesión dalgunha das distincións non poderán ser tomadas en conta para un novo procedemento, agás que vaian acompañadas de novos feitos que poidan ser valorados como méritos.3. As distincións e recompensas levarán consigo a súa acreditación documental a través dos diplomas correspondentes.4. A entrega das distincións e dos diplomas correspondentes realizarase nun acto público solemne no que se dará lectura do acordo e que terá lugar no Pazo de Raxoi, sede do Concello. TÍTULO V CAPÍTULO I.–UNIFORMIDADE E DISTINTIVOS EXTERNOS DE IDENTIFICACIÓN Artigo 42 1. O policía local deberá presentarse en todo momento en perfecto estado de uniformidade e aseo persoal, mantendo en bo estado de conservación tanto o vestiario como os equipos que lle foron entregados ou encomendados para o seu uso ou custodia. Deberán vestir o uniforme regulamentario cando estean de servizo, agás nos supostos de dispensa previstos na Lei orgánica de corpos e forzas de seguridade e naqueles casos excepcionais nos que o alcalde ou alcaldesa ou o concelleiro/a delegado/a autoricen o contrario, nos específicos que afecten a determinados lugares de traballo ou por necesidades do servizo nos termos establecidos na lexislación vixente. Neste suposto deberán identificarse co documento de acreditación profesional. Artigo 43 O Concello dotará ao persoal do Corpo da Policía Local da uniformidade correspondente para a mellor prestación do servizo, e levará a cabo a súa renovación cando, polo estado ou características de cada prenda, sexa conveniente e necesario. En todo caso, a renovación das pezas de uniformidade axustarase aos prazos contidos no anexo I deste Regulamento. Artigo 44 Existirán dous tipos de uniformidade: de traballo, que será distinto en verán e en inverno, e de gala ou representación. O catálogo de pezas en ambos os dous tipos é común para todos os corpos da policía local. Por resolución do/a xefe do corpo mudarase a uniformidade de traballo nas distintas estacións. Artigo 45 En canto ao deseño, características e demais condicións técnicas das pezas que compoñen a uniformidade, así como das insignias e divisas, estarase ao disposto no Decreto 60/2010, do 8 de abril, polo que se desenvolve a Lei 4/2007, do 20 de abril, de coordinación de policías locais en materia de uniformidade, a acreditación e medios técnicos, e máis concretamente á Orde do 22 de xullo de 2010, pola que se establece a descrición e características das distintas prendas de uniformidade dos corpos de policía local, vixiantes e auxiliares de policía local de Galicia, así como a imaxe corporativa dos corpos da policía local, ou normativa que os substitúa. CAPÍTULO II.–ACREDITACIÓN PROFESIONAL Artigo 46 Todos os membros do Corpo da Policía Local deberán ser dotados dun documento de acreditación profesional que será común para todos os corpos da policía local de Galicia e que consistirá nun carné profesional e nunha placa-emblema, ambos os dous regulados no Decreto 60/2010, do 8 de abril, polo que se desenvolve a Lei 4/2007, do 20 de abril, de coordinación de policías locais en materia de uniformidade, acreditación e medios técnicos. CAPÍTULO III.–MEDIOS TÉCNICOS Artigo 47 1. Os medios técnicos son os aparellos, elementos e sistemas que o persoal do Corpo da Policía Local utiliza para cumprir mellor coas súas obrigas.2. Estes medios poderán ser para uso individual ou de dotación colectiva, pero todos eles deberán cumprir coas características ou especificacións técnicas a que obriguen as normas vixentes. Artigo 48 O Concello facilitará ao persoal do Corpo da Policía Local os medios técnicos necesarios para unha mellor prestación do seu servizo que se relacionan no Decreto 60/2010, do 8 de abril, polo que se desenvolve a Lei 4/2007, do 20 de abril de coordinación de policías locais en materia de uniformidade, acreditación e medios técnicos. Artigo 49 O alcalde ou alcaldesa ou o concelleiro/a delegado/a poderán decidir, de xeito motivado, os servizos que se presten sen armas, sempre que non supoñan un risco racionalmente grave para a vida ou a integridade física do funcionario ou de terceiras persoas. Non obstante, os servizos na vía pública e os de custodia prestaranse sempre con armas. Artigo 50 En canto aos elementos de configuración externa e o deseño para a marcacións e rotulación dos vehículos a disposición da policía local estarase ao regulado na Orde do 29 de decembro de 2010 da Consellería de Presidencia e Administración Pública. CAPÍTULO IV.–IMAXE CORPORATIVA Artigo 51 1. A imaxe corporativa dos corpos de policía local será única e homoxénea, de maneira que se constitúa no símbolo identitario destes corpos.2. Utilizarase tanto nos carteis da sinalización exterior e interior de oficinas ou dependencias policiais como na documentación profesional, distintivos externos de uniformidade, vehículos e medios técnicos en que resulte indicado o seu uso, con fin de facilitar aos cidadáns unha mellor información e recoñecemento.3. O seu símbolo gráfico, o logotipo, as variables cromáticas e tamén a súa tipografía determínanse na Orde do 22 de xullo de 2010, pola que se establece a descrición e características da imaxe corporativa dos corpos de policía local. TÍTULO VI.–SEGUNDA ACTIVIDADE Artigo 52 A segunda actividade é unha situación administrativa especial que ten como obxecto garantir a axeitada aptitude psicofísica dos integrantes do Corpo da Policía Local de Santiago, en tanto permanezan en activo, asegurando a eficacia do servizo. Artigo 53 O pase do persoal funcionario do Corpo da Policía Local de Santiago á situación de segunda actividade, producirase por: a) Cumprimento das idades segundo a escala a que pertenza a súa categoría profesional e que serán as seguintes: Escala superior e técnica: aos 62 anos de idade Escala executiva: aos 60 anos de idade Escala básica: aos 58 anos de idade b) Diminucións das condicións psicofísicas para o desempeño da función policial. c) Embarazo e lactación. Os termos, condicións e procedemento para pasar a esta situación de segunda actividade rexerase polo disposto na Lei 4/2007, do 20 de abril, no Decreto 243/2008, de 16 de outubro, que desenvolve a mencionada lei, modificado polo Decreto 77/2010, do 29 de abril, e, supletoriamente, polo previsto na lexislación vixente en materia de función pública. Exceptúase da súa aplicación a subescala facultativa. Artigo 54 Unicamente procederá a declaración de segunda actividade desde a situación de servizo activo e permanecerase nela ata pasar á xubilación ou a outra situación que non poderá ser a de servizo activo, salvo que a causa da situación de segunda actividade sexa por embarazo, lactación ou insuficiencia das aptitudes psicofísicas e que tales circunstancias desaparezan. Artigo 55 O procedemento para o pase do persoal funcionario do Corpo da Policía Local de Santiago á situación de segunda actividade, por cumprimento das idades a que fan referencia estas normas, iniciarase de oficio e será comunicado desde o Departamento de Persoal do Concello ao funcionario interesado coa antelación suficiente, que en ningún caso será inferior aos tres meses anteriores ao cumprimento da idade establecida, co fin de que o interesado poda solicitar, se así o considera conveniente, a prórroga no servizo activo sen que se produza interrupción neste. A orde de prelación das solicitudes que se presenten para a adscrición a postos de segunda actividade será a seguinte: a) En primeiro lugar, por razón de enfermidade: En atención ao grao de incapacidade. En igualdade de condicións pola antigüidade no emprego. En caso de igualdade na antigüidade o de maior idade. b) En segundo lugar, por razón de idade: O de maior antigüidade no emprego En igualdade de condicións o de maior idade. Artigo 56 Se o sinalado no artigo anterior non fose posible ao non existir postos vacantes de segunda actividade, o funcionario encontrarase en espera de destino en segunda actividade, prorrogándose a situación administrativa de servizo activo con determinación das funcións e tarefas a desempeñar, e terá preferencia nos postos de segunda actividade que vaian quedando vacantes. A orde de prelación das solicitudes será a mesma que se recolle no artigo anterior destas normas. Artigo 57 1. A situación de segunda actividade deberá figurar no documento de acreditación profesional do persoal funcionario.2. O funcionariado en situación de segunda actividade no propio Corpo da Policía Local poderá prestar o servizo co uniforme regulamentario.3. Os postos de segunda actividade non incluídos no Corpo da Policía Local ou en funcións de seguridade, desempeñaranse sen uniformidade e sen armamento. Artigo 58 1. O persoal funcionario que se encontre na situación de segunda actividade poderá desempeñar, de acordo coa súa formación e categoría, preferentemente na área de seguridade e axeitadas á súa experiencia e capacidade, entre outras, as seguintes funcións, segundo os postos de traballo que veña desempeñando: – Para o posto de intendente, inspector principal e inspector: a) Planificación e relacións externas. b) Tarefas de carácter administrativo. c) Xestión documental. d) Apoio técnico e loxístico. e) Elaboración de informes. f) Información á cidadanía. g) Outras tarefas semellantes, acordes coa súa categoría profesional e aptitude psicofísica. – Para o posto de oficial: a) De carácter administrativo. b) Xestión documental. c) Apoio técnico e loxístico. d) Investigación. e) Elaboración de informes. g) Outras tarefas semellantes, acordes coa súa categoría profesional e aptitude psicofísica. – Para o posto de policía: a) Control de acceso de persoas á Casa do Concello. b) Requisa de paquetería e correspondencia. c) Control do sistema de vídeo-vixilancia externo. d) Xestión e control dos medios técnicos do corpo: 1. Vehículos e material relacionado con eles.2. Sistemas de transmisión e telecomunicacións.3. Vestiario e equipamento. e) Asistencia e apoio a traballos non operativos relacionados coa investigación de accidentes de tráfico e outras actividades relativas á seguridade viaria. f) Tarefas administrativas.1. Atención ao público.2. Apoio na tramitación de licenzas, permisos, autorizacións e sancións administrativas.3. Apoio na análise estatística e nas tarefas informáticas. En xeral, os postos de segunda actividade estarán reservados para o desenvolvemento de todas aquelas actividades técnicas de asesoramento, instrumentais de xestión e apoio da actividade policial ou relacionadas con ela, de características similares ás expresadas nos parágrafos anteriores, sempre que estas non impliquen actuacións policiais operativas.2. O alcalde ou alcaldesa ou o concelleiro/a en quen delegue poderán requirir, motivadamente, ao persoal funcionario do Corpo da Policía Local en situación de segunda actividade para o cumprimento de funcións operativas polo tempo mínimo necesario, cando concorran razóns excepcionais de seguridade cidadá que supoñan as dúas circunstancias seguintes: a) Que sexan imprevisibles. b) Que sexan de tal magnitude que non poidan resolverse polos medios policiais operativos ordinarios. De xeito inmediato, comunicarase á unidade directiva con competencia en materia de coordinación os requirimentos efectuados e as razóns excepcionais que os motivan. A designación de persoal funcionario para a realización dos ditos servizos comezará polos que pasaron á situación de segunda actividade por razón de idade e, na orde cronoloxicamente inversa á de seu pase. Terase en conta, se é o caso, a especial protección que poida ser esixible nos supostos de segunda actividade derivados de situacións de embarazo e lactación.3. Ao persoal funcionario que teña que realizar os servizos enumerados neste artigo dotaráselle de uniformidade e dos medios necesarios para o desenvolvemento das súas funcións. Artigo 59 Co fin de que se poidan desenvolver do xeito máis eficaz posible as funcións inherentes ao novo posto de traballo derivado do pase á situación de segunda actividade e así facilitar a integración do funcionariado, o Concello propiciará as accións formativas que se consideren necesarias e nas cales o persoal afectado deberá participar. Artigo 60 Na situación de segunda actividade, agás cando a súa causa fose o embarazo ou a lactación, non se poderá participar en procedementos de promoción interna ou concursos de traslados, salvo que no momento de pasar a esta situación administrativa se estea desenvolvendo algún destes procedementos. Neste caso, deberase paralizar o dito pase ata a finalización do proceso de promoción ou mobilidade. Os funcionarios que se presenten a probas de ascenso non poderán solicitar o pase á segunda actividade ata que rematen os ditos procesos. Artigo 61 Durante a permanencia na situación de segunda actividade, o persoal funcionario gozará das prestacións sociais e axudas que poidan corresponder aos policías locais en situación administrativa de servizo activo. Artigo 62 1. Corresponde á Xunta de Goberno Local ditar as resolucións de pase á situación de segunda actividade e, se é o caso, as resolucións de reingreso no servizo activo. As resolucións deberán ser expresas e motivadas.2. Unha vez adoptada a resolución para o pase á situación de segunda actividade, comunicarase á unidade directiva competente en materia de coordinación de policías locais para que tal circunstancia sexa anotada no Rexistro de policías locais de Galicia. Artigo 63 1. O Concello fixará, coa relación de postos de traballo, os postos de traballo de segunda actividade e precisará os que poidan ser cubertos con persoal nesta situación.2. A relación de postos de traballo determinará para cada posto a función, o horario, a situación, o perfil necesario, a formación adecuada e calquera outra circunstancia. Estas definicións poderán cambiarse e adaptarse con base nas necesidades. Artigo 64 1. No mes de setembro de cada ano, o/a xefe da Policía Local remitirá ao Departamento de Persoal do Concello un estudo organizativo sobre os posibles destinos que poidan ocupar policías en situación de segunda actividade e unha relación coa previsión do persoal que por razón de idade podería pasar a esta situación ao ano seguinte. No mes de decembro anterior ao ano en que se vaia producir o pase do persoal funcionario á situación de segunda actividade, e logo de escoitar á Xunta de Persoal, o Concello, motivadamente, co fin de optimizar os seus recursos, e logo do informe da concellaría competente en materia de seguridade, poderá limitar para ese ano e por categoría o número de funcionarios que poidan acceder á situación de segunda actividade por razón de idade, prorrogando a permanencia no servizo activo dos que, en orde inversa á data en que cumpran a idade, excedan da cota así fixada. No mes de xaneiro publicaranse os postos vacantes de segunda actividade co obxecto de que aqueles funcionarios que se atopan xa ocupando un posto deste tipo poidan solicitar un cambio de destino.2. No suposto anterior, ao persoal funcionario ao que non se lle poida asignar un posto en segunda actividade prorrogaráselle a permanencia no servizo activo ata que queden vacantes postos catalogados como de segunda actividade ou ata que se amplíe o número destes postos.3. Así mesmo, o Concello, logo de comunicalo á consellería competente en materia de seguridade, poderá aprazar o pase á situación de segunda actividade por sucesivos períodos dun año cando exista solicitude expresa do interesado, e sempre que medie informe do tribunal médico. Artigo 65 O Concello creará un tribunal médico para a avaliación da diminución das condicións psicofísicas da policía local nos termos do previsto na lexislación aplicable. Artigo 66 O pase á situación de segunda actividade non suporá ningunha diminución das retribucións básicas e complementarias fixas e periódicas. O tempo transcorrido na situación de segunda actividade será computable para os efectos de perfeccionamento de trienios e dereitos pasivos. TÍTULO VII.–RÉXIME DISCIPLINARIO Artigo 67 O réxime disciplinario do persoal funcionario do Corpo da Policía Local de Santiago rexerase polo disposto na Lei orgánica 4/2010, do 20 de maio, do réxime disciplinario do Corpo Nacional de Policía, consonte o establecido na disposición final sexta da dita norma e polo Decreto 94/1991 do 20 de marzo, Regulamento do réxime disciplinario do personal funcionario de Galicia, no que non contradiga a anterior. Artigo 68 O réxime disciplinario establecido nestas normas enténdese sen prexuízo da responsabilidade civil ou penal en que poidan incorrer os funcionarios, a cal se fará efectiva na forma que determine a lei. Artigo 69 O órgano competente para a imposición das sancións por faltas tipificadas como moi graves, graves ou leves na lexislación aplicable, será a Xunta de Goberno Local, sen prexuízo da posible delegación ao abeiro do previsto na normativa de réxime local, agás a consistente na separación do servizo. TÍTULO VIII CAPÍTULO I.–AUXILIARES DA POLICÍA LOCAL Artigo 70 1. O Concello poderá acordar o incremento transitorio do seu cadro de persoal mediante a contratación de persoal con funcións de auxiliar de policía. Este incremento non superará o 50 por cento do persoal funcionario da policía local, no podendo tampouco ter unha duración de máis de catro meses. Para isto deberase tramitar o correspondente expediente, do que terá que darse conta á consellería competente en materia de seguridade da Xunta de Galicia.2. Excepcionalmente, ao abeiro do disposto no parágrafo 7 do artigo 95 da Lei 4/2007, do 20 de abril, de coordinación de policías locais, a consellería competente en materia de seguridade, en determinados casos debida e obxectivamente xustificados, poderá permitir a contratación dun número de auxiliares superior 50 por cento do persoal funcionario da policía local, e/ou por unha duración superior aos catro meses, que en todo caso non pode superar os seis meses dentro do ano natural. O procedemento para a obtención desta autorización será o contido no Decreto 243/2008, do 16 de outubro, polo que se desenvolve a Lei 4/2007, ou norma que o substitúa.3. Os auxiliares da policía local desempeñarán funcións de apoio e de auxilio aos membros do Corpo da Policía Local no marco do disposto na lexislación de corpos e forzas de seguridade.4. A selección farase seguindo criterios semellantes aos fixados para os integrantes dos corpos de policía local na Lei 4/2007, no Decreto 243/2008 que a desenvolve (modificado polo Decreto 77/2010, do 29 de abril) e na Orde do 28 de xaneiro de 2009, ou normas que os substitúan.5. Para o acceso a auxiliar de policía local requirirase a certificación de ter superada a ensinanza secundaria obrigatoria ou o título de graduado escolar ou equivalente, correspondentes ao grupo C2.6. Para poder exercer as funcións sinaladas, os auxiliares terán que superar previamente un curso teórico-práctico na Academia Galega de Seguridade Pública.7.– A contía das retribucións básicas dos auxiliares da policía local será a que legalmente corresponda consonte a adscrición destas prazas ao grupo C2. O complemento de destino asignarase aos auxiliares da policía local tendo en conta o grao de ingreso no grupo ao que corresponden legalmente.8. A uniformidade dos/as auxiliares de policía local, de acordo co previsto no artigo 96 da Lei 4/2007, do 20 de abril, de coordinación de policías locais, será a mesma do persoal do Corpo da Policía Local, en función das súas necesidades, da época en que sexan contratados e segundo determine a xefatura da Policía Local, pero distinguiranse nos seguintes aspectos: – Levarán a lenda “auxiliar de policía local” tanto na parte dianteira dereita do peito da peza de que se trate como centrada nas costas. – Non levarán distintivos nas ombreiras.9. O seu carné profesional será semellante ao do persoal de policía local e nel substituirase a categoría por auxiliar de policía local. O Concello facilitaralles un número de identificación ao cal precederá a letra A.10. Non terán placa-emblema metálica, que se substituirá por un modelo específico en material plástico ou semellante, que irá impreso, pegado ou cosido na peza de que se trate.11. Non poderán levar armas, pero si os medios de dotación que considere o Concello ou a xefatura do corpo de acordo coas súas concretas funcións. Disposición adicional única A descrición, contido e funcións das distintas unidades operativas e seccións en que se estrutura e organiza o Corpo da Policía Local establecerase por Decreto da Alcaldía; e asemade o anexo no que se recollen os criterios para a renovación das pezas da uniformidade, poderá modificarse tamén mediante resolución do/a alcalde/sa Disposicións transitorias Primeira. –De acordo co establecido na disposición transitoria primeira do Decreto 243/2008, que desenvolve a Lei 4/2007, os corpos de policía creados con anterioridade á súa entrada en vigor teñen un prazo de sete anos desde esta para adaptarse ás esixencias previstas no seu artigo 28 a respecto das categorías e ao número de efectivos cos que deberán contar, á estrutura de cada escala e ao número de categorías de cada unha delas, así como á obriga de crear categorías en función da poboación e do número de efectivos. Este prazo remata o 24 de novembro de 2015, polo que a dita adaptación deberá levarse a cabo de xeito progresivo ata o cumprimento do devandito prazo. Segunda. –O prazo para que o Concello se adapte ás previsión e cambios contidos na Orde de 22 de xullo de 2010 pola que se establece a descrición e características das distintas prendas de uniformidade do Corpo da Policía Local e dos auxiliares da Policía Local, así como a súa imaxe corporativa, será de dous anos desde a entrada en vigor do Decreto 60/2010 que desenvolve a Lei 4/2007. O mesmo prazo, que rematou o 17 de maio de 2012, será aplicable en relación coa dotación de medios técnicos prevista nesta derradeira norma; agás no relativo ós vehículos que este prazo de adaptación se amplía ata o 17 de maio de 2013. Terceira. –Os funcionarios que cumpriran, no momento da entrada en vigor da Lei 4/2007 de coordinación de policías locais, a idade mínima establecida na mesma para o pase á situación de segunda actividade irán accedendo a ela de xeito gradual. O Concello deberá regularizar a situación no prazo de 5 anos a contar desde a entrada en vigor da dita lei. Este prazo rematou o 23 de maio de 2012. Cuarta. –Os expedientes disciplinarios que se atopen en tramitación no momento da entrada en vigor deste regulamento seguiran regulados polas disposicións anteriores, salvo que as actuais sexan máis favorables ao expedientado. Disposición final En todo o non previsto neste regulamento estarase ao disposto na Lei 7/1985, de bases do réxime local, na Lei 7/2007, de 12 de abril EBEP, na Lei Orgánica 2/1986, de corpos e forzas de seguridade, na Lei 4/2007, do 20 de abril, de coordinación de policías locais, na normativa que a desenvolve e nas demais disposicións que sexan de aplicación. Disposición derradeira No momento da entrada en vigor deste regulamento quedará derrogado o Regulamento do Corpo da Policía Local de Santiago do ano 1990 e todas cantas normas se opoñan ao establecido nel. ANEXO Criterios para a renovación das pezas da uniformidade 1. Uniformidade ordinaria: a) Polo de manga corta: 1 ano. b) Polo de manga longa: 1 ano. c) Pantalón: 1 ano. d) Zapatos: 1 ano. e) Botas e botas de auga: 2 anos. f) Calcetíns e medias: 1 ano. g) Xersei: 4 anos. h) Suéter polar: 2 anos. i) Cazadora tipo polar: 4 anos. j) Chaquetón: 4 anos. k) Camiseta interior térmica: 1 ano. l) Cubre pantalón: 2 anos. m) Gorra de béisbol: 2 anos. n) Cinto: indefinido. ñ) Colo tipo polar: 2 anos. r) Guantes técnicos: segundo a homologación. o) Chaleco reflectante: segundo a homologación.2. Uniformidade de unidades de motorista: a) Casco integral: segundo homologación. b) Casco semintegral: segundo homologación.3. As pezas específicas da uniformidade de gala terán una renovación indefinida, en todo caso suxeita ao principio xeral da súa necesidade ou conveniencia.” Santiago, a 5 de abril de 2013. O CONCELLEIRO DELEGADO DE TRÁFICO Asdo.: José Luis García Bello